Ngohe Aromatawai: Whakataurite puoro

Paerewa Paetae Ngā Toi Puoro 91750: Te whakataurite i tētahi toi taketake ki tētahi mahinga toi o ēnei rā i roto i ngā toi puoro

Aronga: Ngā Toi Puoro 2.7B v1

Whiwhinga: 4

**Te Horopaki**

Ko tāu nā mahi he whakarite whakaaturanga e whakataurite ana i tētahi momo puoro ki roto i ngā rautau.

Ka waihanga whakaaturanga e whakataurite ana i ngā rerekētanga me ngā panonitanga ki roto i ngā rautau, arā, ko ngā momo titonga, ngā kupu me ngā rerenga kōrero, ngā rangi, ngā taonga whakatangitangi me ngā kaupapa. Ka rangahau i tētahi momo puoro me ngā rerekētanga, ngā panonitanga i roto i te takanga o te wā. Ka whakakotahi i āu kitenga ki roto i tētahi whakaaturanga.

Ka aromatawaingia tōu kaha ki te whakamārama i ngā rerekētanga me ngā ōritenga o tētahi momo puoro kua rangahaua.

**Hei Mahi**

Kōwhiria tētahi momo puoro (genre) hei kaupapa mō tāu whakaaturanga. Hei tauira: mōteatea, waiata ā-ringa, haka, arā atu, arā atu. Whakaarohia ngā āhuatanga o taua momo puoro. Hei tauira, te whakamahi kupu, ngā manawataki, ngā rangi, ngā momo aronga/ kaupapa, ngā tikanga onamata, te whakaputa kare ā-roto, te pūtake rānei o taua momo puoro.

Rangahaua te whakapapa o taua momo puoro ki roto i te takanga o te wā. Whakaritea ōu whakaaro kia mārama te kite atu i ngā rerekētanga me ngā ōritenga o ngā mahi toi nei, tawhito mai, hou mai.

Waihangatia tētahi whakaaturanga e whakamārama ana i ngā āhuatanga nei. Kei a koe te tikanga mō te āhua o te whakaaturanga, he tuhinga, he ataata, he rautaka rānei.

**Taunakitanga: Ngā Toi Puoro 91750 Whakataurite puoro**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka tau te whakataurite i ngā mahi toi i roto i te horopaki tika.  Ka whakaatu māramatanga ki te rerekētanga o ngā toi taketake i ngā mahi toi o ēnei rā.  *Hei tauira:*  *Kua tautohua e te ākonga ngā āhuatanga hou, tawhito hoki o tētahi momo puoro ki roto i ngā takanga rautau hei waihanga i tētahi whakaaturanga:*   * *Kua tautohu, kua tūhura te ākonga i tētahi momo puoro.* * *Kua puta mai ngā whakaaro me ngā kare ā-roto o te ākonga e pā ana ki ngā whakatauritenga o te momo puoro i roto i te takanga o te wā, kua whakamāramahia ngā pūtake hoki.* * *Kua whakarite whakaaturanga e whakamārama ana i te rerekētanga o ngā momo puoro.* * *Kua whakamārama i ngā kōrero matua mō ngā mahi toi taketake ō mua, ō nāianei.* | Ka tau te whakataurite i ngā mahi toi kia hāngai ai ki kaupapa kē atu.  Ka whakamāori i te rerekētanga o ngā toi taketake i ngā mahi toi o ēnei rā.  *Hei tauira:*  *Kua tautohua e te ākonga ngā āhuatanga hou, tawhito hoki o tētahi momo puoro ki roto i ngā takanga rautau hei waihanga i tētahi whakaaturanga:*   * *Kua māmā te whakaputa i ngā whakaaro me ngā kare-ā-roto e pā ana ki ngā whakatauritenga o ngā momo puoro. Kua whakamāramahia ngā pūtake hoki.* * *Kua matua mōhio ki te hanga rauemi e whakamārama ana i te rerekētanga o ngā momo puoro ki roto i te takanga o te wā.* * *Kua mārama ki ngā kōrero matua mō ngā momo puoro ō mua, ō nāianei. E āhei ana ki te whakamārama mai i āna whakaaro ki te kaupapa.* * *Kua tika te whakamārama i ngā rerekētanga i roto i te reo Māori, ā, ka mōhio hoki ki te whakawhānui i ngā ariā matua o ngā momo puoro ki roto i te takanga o te wā.* | Ka tau te whakataurite i ngā mahi toi kia hāngai ai ki ngā kaupapa huhua noa.  Ka tino mārama te whakamāori i te rerekētanga o ngā toi taketake i ngā mahi toi o ēnei rā.  *Hei tauira:*  *Kua tautohua e te ākonga ngā āhuatanga hou, tawhito hoki o tētahi momo puoro ki roto i ngā takanga rautau hei waihanga i tētahi whakaaturanga:*   * *Kua rangatira ngā whakaaro me ngā kare-ā-roto o te ākonga e pā ana ki ngā whakatauritenga o momo puoro ki roto i ngā takanga o te wā. Kua āta whakamārama i ngā pūtaketanga hoki.* * *Kua tino mārama ki ngā kōrero matua mō ngā momo puoro ō mua, ō nāianei. E māmā ana ki te whakamārama mai i āna whakaaro ki te kaupapa i roto i ngā kaupapa huhua.* * *Kua tika te whakamārama i ngā rerekētanga i roto i te reo Māori, ā, kua whakanikoniko i āna kōrero me ētahi whakataukī hei whakamārama i āna whakaaro.* |